b"\n_START_ARTICLE_\nModest de Casademunt i Giralt\n_START_SECTION_\nBiografia\n_START_PARAGRAPH_\nVa estudiar a l'Escola de Llotja de Barcelona. Quan tenia 17 anys, va comen\xc3\xa7ar a treballar a la Foneria Art\xc3\xadstica Masriera i Campins. F\xc3\xa9u dissenys de reixes, llums, vitrines i elements aplicats al mobiliari. Poc despr\xc3\xa9s, comen\xc3\xa7\xc3\xa0 a treballar de dibuixant d'ex-libris i d'il\xc2\xb7lustrador. El 1911 va participar en la VI Exposici\xc3\xb3 Internacional d'Art de Barcelona, i en sort\xc3\xad amb una menci\xc3\xb3 honor\xc3\xadfica pel seu projecte de mosaic. El 1921 va comen\xc3\xa7ar a produir cer\xc3\xa0mica decorativa, d'estil modernista i sobretot de tema religi\xc3\xb3s. El 1929 va rebre la Medalla d'or en l'Exposici\xc3\xb3 Internacional de Barcelona. Entre el 1929 i el 1964 va tenir una botiga de cer\xc3\xa0mica a Barcelona. Cap als anys 1930 abandon\xc3\xa0 l'estil cl\xc3\xa0ssic i experiment\xc3\xa0 amb l'art d\xc3\xa9co._NEWLINE_El Museu d'Art de Sabadell conserva m\xc3\xa9s d'un centenar d'objectes cer\xc3\xa0mics de Modest de Casademunt, com tamb\xc3\xa9 el fons personal de l'artista i altre material."